Turisme presenta la segona edició de la campanya “Qui està darrere d’este somriure?”
26 de juliol 2018

​ ![](/media/tlikioyy/33web_cuerpo_img_8071.jpg)  
  

La delegació de Turisme de l'Ajuntament de Sagunt ha presentat este matí en roda de premsa la segona edició de la campanya “Qui està darrere d’este somriure?”. L'objectiu principal és donar a conéixer i visualitzar les empreses i servicis distingits del municipi que pertanyen al SICTED (Sistema Integral de Qualitat Turística en Destinació). Viure una experiència SICTED a Sagunt enguany té doble premi, gaudir del millor servici i la possibilitat d’obtindre grans premis.

La segona campanya SICTED arrancarà enguany a l'agost i finalitzarà el 12 de novembre. El sorteig serà públic i es realitzarà el dijous 15 de novembre a les 10.30 hores en el Saló de Plens de l'Ajuntament de Sagunt. Fent un consum mínim de 10 €, el client obtindrà un encuny, i obtenint 2 o 3 encunys de diferents establiments podrà participar en el sorteig de molts premis atorgats pels establiments participants. Quan s'obtinguen tres encunys, havent aconseguit un d'ells en un servici d'allotjament, el client entrarà en el sorteig de premis que inclouen una nit d'allotjament, sopars i/o menjar, trasllats en taxi, lots de productes i visites guiades. I si participa amb dos encunys obtinguts en qualsevol dels establiments i/o servicis, s'optarà a premis que inclouen sopars, copes, circuit spa, lots de productes, cofres regal, etc.

La regidora de Turisme, Natalia Antonino, ha destacat que amb esta iniciativa “**s'ajuda als establiments del municipi distingits per la seua qualitat, ja que ells són els vertaders amfitrions de la nostra ciutat, els que ens ajuden a fer destinació i imatge. Sagunt és una destinació consolidada i reconeguda i ells ens ajuden a donar eixa imatge de _civitas amabilis_ amb la seua hospitalitat als nostres turistes**”. A més, amb estos premis “**donem l'oportunitat que tornen a Sagunt o que tornen a gaudir d'una experiència de qualitat completa**”, ha assegurat.

A diferència d'altres iniciatives, “**enguany no solament comptem amb restauradors i hotelers, sinó també amb altres comerços com a agències de viatge, spas, cellers, forns o taxis, que tots junts formen un tàndem perquè el turista s’en porte una experiència completa del nostre municipi**”, ha destacat Antonino. Respecte a la durada de la campanya, s'allargarà fins a novembre, ja que “**hem volgut allargar-la un poc més perquè arreplegue també els turistes que vénen per al Mercat medieval, la Ruta dels bolets, Moros i Cristians o per a altra sorpresa que hi haurà durant eixe mes**”.

L'alcalde de Sagunt, Quico Fernández, també ha assistit a la presentació i ha assegurat que la qualitat “**és la marca que ha de presidir totes aquelles accions de gestió d'un govern que vol situar la seua ciutat en el mapa. En esta legislatura la potenciació del turisme ha brillat, no solament pels sectors tradicionals de platges, en els quals s'ha seguit treballant per les banderes blaves, sinó pel turisme pròpiament dit**”. A més, ha destacat que Sagunt “**és un referent a la Comunitat Valenciana amb este tipus de certificacions com és el SICTED, que suposa un esforç de coordinació i és d'agrair a tots els establiments que participen i s'acullen a esta marca, la seua implicació**”.

El distintiu SICTED reconeix l'esforç i el compromís amb la qualitat i la millora contínua de les empreses i servicis participants. Es tracta de conjuminar els esforços de l'empresa pública i privada per a posicionar la destinació Sagunt amb una imatge de qualitat. Per este motiu, des de Turisme s'ha elaborat una guia amb les 58 empreses o servicis distingits. Ser usuari dels mateixos permetrà viure experiències úniques, de qualitat, descobrint les empreses i servicis que treballen amb el seu millor somriure per a fer de l’estància a Sagunt una experiència inoblidable.

Esta guia es podrà obtindre en qualsevol establiment SICTED, que es distingixen perquè en l'entrada hi ha un logo amb una careta somrient. Les empreses que col·laboren en la campanya són: Artesans Forn La Melica, Asador Gernika, Bodega Micó, El Chef Torrero, Cyrus Dad, Domus Atilia, La Borda d’Costa, La Llar dels Déus, Pantalan Beach, Pizzería Piccoli, The Harbour, Museu Històric de Sagunt, Mundotour, Chocomel, Spa Lola Torrente, Le Fou, La Taverna de la Serp,  ServiTaxi Sagunto (10 taxis), Hotel Els Arenals, Frida Vegetariano, Bodegas Ferri, Radiotaxi (12 taxis), Hotel Sensity Vent de Mar, Camping Malvarrosa, Sopa Frita Gastrobar, Heladería El Paseo, Véneta Gelato Italiano, Wizard Lounge, Telepizza, Quiero Cultura, Hostal Teide, Via del Pòrtic i Domus dels Peixos, platja d’Almardà, platja del Port de Sagunt i les Oficines de Turisme de Sagunt i del Port de Sagunt.

Amb tres encunys, sent un d'ells d'allotjament, participarà en el sorteig de:

• Nit apartament càmping per a 4 persones, sopar de tapes romanes per a 4 persones en La Taverna de la Serp i tiquet productes Artesans Forn La Melica valorat en 10 €. Trasllats Servitaxi.

• Nit en Hotel Sensity Vent de Mar, menjar en SopaFrita i tiquet productes Gelateria El Paseo valorat en 20 €. Trasllat Servitaxi.

• Nit en Hostal Teide, sopar en Frida i tiquet gelateria Véneta valorat en 20 €. Trasllat Servitaxi.

• Nit en Els Arenals, restaurant Le Fou i tiquet productes Gelateria El Paseo valorat en 20 €. Trasllat Radiotaxi.

• Nit en Domus Atilia, sopa restaurant Cyrus Dad i tiquet productes Artesans Forn La Melica valorat en 10 €. Trasllat Radiotaxi.

Tots estos premis inclouen una visita per a dos persones als espais arqueològics Via del Pòrtic i Domus dels Peixos i al casc històric de Sagunt amb l'empresa Quiero Cultura. Els trasllats en taxi inclouen un màxim de 4 trajectes entre l'allotjament i el restaurant i/o punt de partida visita guiada.

Amb dos encunys es participa en el sorteig de:

• Sopar Asador Guernica, còctel especial en Pantalán Beach i spa en Lola Torrente, tot per a dos persones.

• Sopar en Pizzeria Piccoli per a dos persones, dos copes en The Harbour i tiquet de productes Artesans Forn La Melica valorat en 10 €.

• Una paella per a 8 persones per a portar en el Xef Torrero i un Smartbox oferit per Mundotour.

• Lot de productes Bodegas Ferri valorat en 40 € i sopar per a 2 persones en Wizard

• Lot de productes Bodegas Micó valorat en 40 € i sopar per a 2 persones en La Borda d’Costa.

• Joieria numismàtica de Sagunt oferida per la Llar del Deus, lot productes Artesans Forn La Melica valorat en 10 € i dos copes en The Harbour.

• Tiquets de productes de Chocomel i Telepizza valorats en 40 €.

Tots els premis, els obtinguts tant amb dos o tres encunys, aniran acompanyats d'una visita gratuïta per a dos persones en els espais arqueològics de la Via del Pòrtic i la Domus dels Peixos.

![](/media/mviholfs/33web_cuerpo_logo.jpg)  
  
 

*   [](http://www.facebook.com/sharer.php?u=https://aytosagunto.es/va/actualitat/turisme-presenta-la-segona-edicio-de-la-campanya-qui-esta-darrere-d-este-somriure/ "Facebook")
*   [](http://twitter.com/share?url=https://aytosagunto.es/va/actualitat/turisme-presenta-la-segona-edicio-de-la-campanya-qui-esta-darrere-d-este-somriure/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/turisme-presenta-la-segona-edicio-de-la-campanya-qui-esta-darrere-d-este-somriure/ "Linked In")
*   [](mailto:?body=https://aytosagunto.es/va/actualitat/turisme-presenta-la-segona-edicio-de-la-campanya-qui-esta-darrere-d-este-somriure/)